**Често допускани грешки от одита на операциите за седма счетоводна година 1.07.2020 г. – 31.06.2021 г., извършен от ИА ОСЕС**

При всяка конкретна проверка се прави анализ съгласно указанията за работа по съответните въпроси за проверка. Подлежат на установяване, документиране и коригиране всички нарушения, които се обхващат от описанието на нередностите по т. 10 и т. 11 от Насоките на ЕК.

|  |  |  |
| --- | --- | --- |
|  | **Изискване на възложителя** | **Обосновка на нарушението**  |
| **1** | **Необосновано ограничение по национален признак** |
| 1.1. | При строителство:проектантите, които ще извършват проектирането в рамките на договора за инженеринг, следва да притежават пълна проектантска правоспособност. Чужденци и граждани на държави - членки на Европейския съюз, или на други държави - страни по Споразумението за Европейското икономическо пространство, или на Конфедерация Швейцария, имат право на участие в процедурата, при условие че имат **призната професионална квалификация по реда на Закона за признаване на професионални квалификации.** | Възложителят е изискал при подаване на офертите чуждестранните лица - експерти да имат призната професионална квалификация. Само за да подадат отговаряща на изискванията оферта, участниците следва да преминат през съответната административна процедура по признаване на професионалната квалификация. Участниците нямат сигурност, че ще спечелят поръчката. Следователно нямат интерес при подаване на офертата да правят разходи за процедурата по признаване. В допълнение към момента на подаване на офертата съответните лица не изпълняват дейностите по проектиране, обосноваващи необходимостта от призната квалификация. Следователно изискването е ограничително и води до необосновани административни трудности за участниците, включили в екипа си чуждестранни лица. |
| 1.2. | При строителство:ключов експерт **Координатор по безопасни условия на труд** следва да има:- най-малко 3 г. опит на длъжност Координатор по безопасност и здраве съгласно изискванията на ЗЗБУТ и Наредба №2/2004г. на МРРБ; - валидно удостоверение за Координатор по безопасност и здраве в строителството съгласно Наредба № 2/2004 на МРРБ. | Възложителят е изискал опитът на експерта да е натрупан на определена длъжност съгласно изискванията на националните нормативни актове - ЗЗБУТ и Наредба №2/2004г. на МРРБ. За чуждестранните експерти и за експертите, натрупали аналогичен опит в чужбина, не е допуснато представяне на опит на еквивалентна длъжност, регламентирана от съответните чуждестранни нормативни актове. Също така за този експерт се изисква да притежава удостоверение съгласно националното ни законодателство. Възложителят не е допуснал представяне на еквивалентни документи, издадени от компетентните органи на държавите, в които експертите са установени. |
| 2 | **Източник на финансиране на дейностите за доказване на опита** |
| 2.1 | при поръчка с предмет „Избор на екип за управление на проект „…………….“, финансиран по ОПОС 2014-2020” се изисква„опит в изпълнение на проекти, финансирани със средства от ЕС“ | Източникът на финансиране няма отношение към качеството на дейността, която експертът е изпълнил по проекта. Посоченото изискване е ограничително по отношение на експерти с опит по проекти, които не са финансирани със средства на ЕС, а от друг бюджет – национален, международен, на частноправен субект и др., и противоречи на изричната законова забрана. |
| 3 | **Професионалната компетентност на експертите на участника** |
| 3.1. | При строителен надзор: ръководител на екипа, заместник ръководител, координатор по безопасност и здраве и инженер по материали следва да притежават **трудов стаж** по специалността или по съответната позиция с определена продължителност | С изискването за трудов стаж възложителят необосновано е ограничил участието на лица, които разполагат с необходимата професионална компетентност, но техният опит не е придобит в резултат на трудово правоотношение. Съгласно чл. 6, ал. 1, т. 4 от Наредба № РД-02-20-25 от 3.12.2012 г. за условията и реда за издаване на удостоверение за вписване в регистъра на консултантите за оценяване на съответствието на инвестиционните проекти и/или упражняване на строителен надзор, за издаване на удостоверение е необходимо консултантът да има наети „по трудов или друг договор физически лица“. Следователно функциите по строителен надзор могат да бъдат изпълнявани и от лица, които са придобили опита си по силата на правоотношения, различни от трудовите. |
| 3.2. | При строителен надзор: **координаторът по безопасност и здраве** следва да е строителен инженер или да притежава професионална квалификация строителен техник | Техническа правоспособност за осъществяване на дейностите по оценка на съответствието и/или строителен надзор е призната според приложимата нормативна уредба не само на лицата, които притежават професионална квалификация „строителен инженер“, но и на лицата с квалификация „архитект“, „инженер“ и др. С изискването координаторът по безопасност и здраве да е строителен инженер е ограничено участието на лицата в поръчката, които не са строителни инженери, но са технически правоспособни съобразно придобитата им специалност и образователно-квалификационна степен и имат изискуемия от възложителя професионален опит минимум една година на позицията координатор по безопасност и здраве. |
| 3.3. | При строителство:участникът трябва да разполага с експерти, които отговарят на следните изисквания:а) за двамата групови (технически ръководители технически ръководител за земни работи и съоръжения и технически ръководител за монтажни работи), в случай че са с **висше образование, то да е със степен „магистър“**.б) за експерта **контрол на качеството** да притежава диплома за завършено висше образование с квалификация строителен инженер и удостоверение/сертификат за вътрешен одитор по качество. | а) Съгласно чл. 163а, ал. 4 от ЗУТ (ред. ДВ бр. 66 от 26.07.2013 г.) техническият ръководител на обектите от всички категории може да бъде строителен инженер или строителен техник, т.е. законодателят не е въвел изрично изискване за конкретно придобита образователна степен „магистър“ за заемане на длъжността „технически ръководител“ в случаите, когато експертът е с висше образование.б) За посочения тип експерти в ЗКС и ЗУТ не се съдържат изисквания задължително да имат професионална квалификация „строителен инженер“. Съгласно чл. 15, ал. 1, т. 4 буква „б“ от ЗКС в регистъра се вписват строители, които разполагат с необходимия персонал, нает по трудови договори за контрол върху качеството на изпълнение на строителството, за съответствие на влаганите в строежите строителни продукти със съществените изисквания за безопасност. |
| 3.4. | Поръчка за оценка на съответствието на инвестиционен проект и упражняване на строителен надзор:участникът следва да разполага с екип от общо 9 експерта, сред които експерт инж. геодезия, експерт координатор по безопасност и здраве и експерт контрол по качеството. Всеки от тях следва да притежава професионална квалификация **„строителен инженер“/екв.** Всички експерти следва да притежават висше образование, **образователно квалификационна степен „магистър“**. | В ЗУТ и другите относими актове за лицата, изпълняващи дейности по контрол върху качеството на изпълнение на строителството, какъвто експерт възложителят изисква, липсва изрично нормативно изискване за образование и/или конкретна квалификация. Следователно нормативните актове в тази област не съдържат изисквания лицата за контрол на качеството да имат професионална квалификация „строителен инженер“. В тази връзка функцията на специалиста за контрол по качеството може да се изпълнява и от лица с различна от изискуемата от възложителя квалификация или степен на образование, например архитект, инженер химик или строителен техник или лица с образование по други технически специалности, в учебните планове на които се извършва обучение по състава, структурата, физико-механичните свойства и методите за изпитване и оценка на строително-техническите качества на строителните материали и изделия, съответно от лица, получили допълнителна квалификация в тази област. |
| 3.5. | Поръчка за външна техническа помощ за проект:екипът за изпълнение на поръчката следва да включва 4 бр. експерти. За експерт ВиК, експерт пречиствателен процес (Ръководител на проект) и експерт ел. и автоматизация е посочено изискване да имат висше образование в дадена област с **образователно-квалификационна степен „магистър“** или еквивалентна, придобита в чужбина. | Изискването за придобита образователна степен „магистър“ необосновано ограничава участието на лица в процедурата. Изпълнението на функциите на посочените експерти съобразно техническата спецификация на поръчката не представлява нормативно регламентирана дейност и в националното ни и в европейското законодателство не съществуват правила, съгласно които тези експерти да трябва да притежават образователна степен „магистър“. |
| 3.6. | Поръчка за строителство:ключов експерт технически ръководител следва да има висше образование с минимална образователно-квалификационна степен „**магистър” или екв. образователна степен, в случаите, когато е придобита в чужбина, с професионална квалификация „строителен инженер“, „инженер“ или „архитект“ или средно образование с четиригодишен курс на обучение със специалност „строителен техник“, или еквивалентна специалност съгласно чл. 163а от ЗУТ.** | Съгласно чл. 163а, ал. 4 от ЗУТ техническият ръководител на обектите от всички категории може да бъде строителен инженер, архитект или строителен техник, който ръководи строителните работи и осигурява изпълнение на отговорностите по чл. 163, ал. 2, т. 1 – 5 от ЗУТ. Законът не поставя изискване ако техническият ръководител е с висше образование, той да е с минимална образователно-квалификационна степен „магистър”, т.е. експерт със степен „бакалавър“ има право да изпълнява тази длъжност.Следователно с поставеното условие са възпрепятствани да участват в процедурата лицата, които разполагат с технически ръководител с висше образование и степен „бакалавър“, който има експертиза и опит да осъществи техническото ръководство на строежа, но не може да бъде включен в екипа поради изискването за придобита образователна степен „магистър“ на висшето образование. |
| 3.7. | Поръчка за външна техническа помощ при реализацията на проект:експерти, които за последните три години…, имат опит в поне един договор за управление на инфраструктурен проект. Изискването е тези **договори да са сключени** и изпълнени **през последните три години,** считано от датата, определена като краен срок за получаване на оферти. | Моментът на сключване на изпълнените договори е без правно значение за преценката дали съответният договор представлява относим източник на опит на участника. Следователно изискването изпълнените договори да са сключени в рамките на тригодишния период от крайния срок за получаване на офертите е незаконосъобразно и необосновано ограничава участието на лицата, които имат изпълнени договори за управление на инфраструктурни проекти в рамките на допустимия по чл. 51, ал. 1, т. 1 от ЗОП (отм.) период, но същите не са сключени в рамките на този период. |
| **4.** | **Неясни изисквания** |
| 4.1. | Поръчка за информация и публичност:**гаранцията за изпълнение** е в размер на 2 (два) % от стойността на договора без ДДС съгласно обявлението за поръчка.гаранцията за изпълнение на договора е в размер на 1 % от стойността му съгласно документацията и проекта на договор.  | Между посочените документи е налице разлика, която от една страна създава неяснота относно действителното съдържание на условието и от друга страна създава предпоставка за неравно третиране на участниците. |
| 4.2. | Поръчка за строителство:участниците трябва да докажат два вида оборот – общ оборот и оборот от обекти, подобни/сходни на обекта на поръчката (строителство и/или рехабилитация на В и К мрежи) в конкретни размери. Условията се доказват с информация съгласно образец Приложение № 13. Съгласно образец Приложение № 13 участниците следва да представят информация по чл. 50, ал. 1, т. 3 от ЗОП за общия оборот от строителство за последните 3 години и оборота от строителство с предмет, подобен на обекта на поръчката. Следователно вместо общ оборот за последните три години, участниците следва да посочат информация за оборота от строителство за последните три години, в т.ч. оборот от строителство с предмет, подобен на обекта на поръчката. | Налице е несъответствие относно критерия за подбор в различните части на документацията за участие. За потенциалните участници в процедурата не става ясно дали трябва да декларират общия си оборот, както е посочено в обявлението и указанията за участие, или оборота си от строителство, както е предвидено в утвърдения от възложителя образец Приложение № 13 също част от документацията за участие. Неясните изисквания са предпоставка за неравно третиране и допускане на дискриминация на участниците, като същите имат разубеждаващ ефект спрямо заинтересованите икономически оператори. |
| **5.** | **Необосновано ограничение на участници обединения при строителство** |
| 5.1. | участниците трябва да бъдат вписани в **Централния професионален регистър на строителя** (ЦПРС) за изпълнение на строежи IV-та група, I-ва категория. Когато участникът е обединение, изискването се отнася за членовете на обединението, които са пряко ангажирани с изпълнение на строителните дейности. | Изискването всеки член на обединението, който ще изпълнява строително-монтажни работи, да е регистриран в ЦПРС за изисканата от възложителя група и категория строежи, необосновано ограничава възможностите за участие на субекти, които не разполагат със съответната регистрация в ЦПРС, но имат право на основание чл. 3, ал. 3 от ЗКС да участват в изпълнението на строително-монтажни дейности, съвместно с регистрирано по надлежния законов ред лице. |
| 5.2. | участникът следва да е вписан в ЦПРС за строежи трета група, трета категория, а за чуждестранни лица – в аналогични регистри съгласно законодателството на държавата членка, в която са установени. В забележка е уточнено, че при „участие на обединение спазването на изискването се доказва от тези членове на обединението, които съобразно разпределението на участието на лицата при изпълнение на дейностите, предвидено в договора за създаване на обединението, са ангажирани с изпълнението на строителството…“.  |
| 5.3 | участниците следва да са регистрирани в ЦПРС за изпълнение на строежи четвърта група, втора категория, съгласно Правилника за реда за вписване и водене на Централния професионален регистър на строителя, а ако е чуждестранно лице, същото да има право (съгласно националното му законодателство и при условията на взаимно признаване) да изпълни предмета на поръчката. При участие на обединения, които не са юридически лица, съответствието с критерия за подбор се доказва от всяко от лицата, включени в обединението, които ще изпълняват строителни дейности, съобразно разпределението на участието на лицата при изпълнение на дейностите, предвидено в договора за създаване на обединение. |
| 5.4. | участниците, следва да са регистрирани в ЦПРС за изпълнение на строежи четвърта група, II-ра категория, съгласно Правилника за реда за вписване и водене на ЦПРС, а ако е чуждестранно лице – в аналогични регистри съгласно законодателството на държавата членка, в която са установени или еквивалент. Възложителят е направил уточнението, че при участие на обединения, които не са юридически лица, съответствието с критерия за подбор се доказва от всяко от лицата, включени в обединението, които ще изпълняват строителни дейности, съобразно разпределението на участието на лицата при изпълнение на дейностите, предвидено в договора за създаване на обединение. |
| 5.5. | участниците следва да са регистрирани в ЦПРС съгласно чл. 3, ал. 2 от Закона за Камарата на строителите (ЗКС), за изпълнение на строежи от четвърта група (строежи от благоустройствената инфраструктура, хидротехническото строителство и опазването на околната среда), първа категория или да притежават еквивалентна такава регистрация в професионален или търговски регистър в държавата, в която са установени, за участниците – чуждестранни лица. При участие на обединения, които не са юридически лица, изискването се прилага за всеки член на обединението, който ще изпълнява строителни дейности, съобразно вида и обема на изпълняваната от него работа. |
| 5.6. | участниците, следва да са вписани в ЦПРС, а чуждестранните лица – в аналогични регистри съгласно законодателството на държавата членка, в която са установени или на друга държава – страна по Споразумението за Европейското икономическо пространство, което им позволява да изпълняват строителство на обекти четвърта група, втора категория съгласно чл. 5, ал. 6 от ПРВВЦПРС. Възложителят е направил уточнението, че в случай на участие на обединение, което не е юридическо лице, спазването на изискването се доказва от тези членове на обединението, които съобразно разпределението на участието на лицата при изпълнение на дейностите, предвидено в договора за създаване на обединението, са ангажирани с изпълнението на строителство. |